Universis presentes litteras inspecturis, Bartholomeus permissione divina Eduensis episcopus, salutem in Domino. Bone rei dare consultum presentis est vite subsidium et ad futuram et eternam vitam habendam et remedium salutare. Attendentes quod redditus et proventus seculiaris abbacie Sancti Stephani de Strata in ecclesia cathedrali Eduensi, que est dignitas in ipsa ecclesia Eduensi, cujus abbacie collatio ad nos et episcopum Eduensem pro tempore existentem noscitur pertinere, adeo sunt tenues et exiles quod non sufficiunt ad onera eidem abbacie incombentia supportanda, desiderantes cultum divinum, inquantum prelato dicte abbacie incombit, restaurare ac etiam augmentare, de consensu virorum venerabilium decani et capituli nostre ecclesie Eduensis, ecclesiam parochialem de Sauciaco, in archipresbiteratu de Arneto, nostre diocesis Eduensis, consistentem, ad collationem nostram ratione episcopatus nostri spectantem pleno jure concedimus, anectimus et unimus abbacie supradicte Sancti Stephani, cum suis juribus et pertinenciis universis si et prout non obstante juramento a nobis prestito de non alienandis possessionibus ad mensam episcopatus nostri spectantibus licite possumus, juridictione et jure episcopalibus et alterius cujuscumque in omnibus semper salvis: tali modo quod cedente non ex causa permutationis rectore eidem ecclesie nunc presidente, vel decedente, per nos vel per episcopum Eduensem qui pro tempore fuerit ponatur et instituatur ibidem rector, qui rector ejusdem ecclesie curam habeat animarum, et non abbas dicte abbacie, et quod pro sustentatione sua et juribus episcopalibus solvendis et aliis oneribus supportandis, mortuaria nuptialiaque jura, oblationes etiam et alias obventiones altaris percipiat in solidum ac et inconcusse. De decimis autem vini, bladi, leguminum et aliis decimis ac messibus, et de terris, vineis, pratis, nemoribus, redditibus et aliis juribus quibuscunque medietas ad dictum rectorem et alia medietas ad dictum abbatem pertinebit: si autem decimam ab eo qui haberet super hoc potestatem ecclesiis imponi solvendam de redditibus ecclesiarum ipsarum contingeret, quilibet videlicet rector dicte ecclesie medietatem dicte decime et prefatus abbas aliam medietatem persolvere tenebuntur. Et hec statuimus et ordinamus de consensu dictorum decani et capituli, auctoritate sancte sedis apostolice in omnibus semper salva. In quorum omnium testimonium, presentibus litteris sigillum nostrum una cum sigillo sancti Nazarii Eduensis, quo dicti decanus et capitulum utuntur, duximus apponendum. Et nos decanus et capitulum predicti premissis consentientes, sigillum sancti Nazarii Eduensis, quo utimur, presentibus litteris, una cum sigillo dicti domini episcopi fecimus apponi. Datum et actum in generali capitulo dicte ecclesie Eduensis, die sabbati in crastinum Nativitatis beati Johannis Baptiste, anno Domini M° CCC° sexto.